高安會諒師出諸公所惠詩求予爲賦用祖原韻
作者：釋德洪
朝代：宋

paragraphs: 黄塵踏遍江南岸，矯首無言對河漢。
故山有屋埋深雲，一夜歸心掣不斷。
山舟日夜去無休，挽繩欲繫慙無由。
紛紛世態真一夢，顧我所爲如直鈎。
綠錦江頭識諒禪，傾坐高談象帝先。
疑君即是僧太白，不然無乃真彌天。
仙風襲人欲輕舉，天容道氣出眉宇。
擁坐衣裳墮不收，山水懷雲輕百補。
我今老倦亦慵參，去死正如三眠蠶。
相看一笑有佳約，他日同歸五老庵。
人生真若屈伸肘，萍浮梗泛因邂逅。
料君有膽大於身，未應捜索因詩瘦。
閒亭夏木初垂陰，相逢還得同携手。
未見千首萬丈光，先看七步才八斗。